Edasi läks nii, et koledad öösärgiräbalad kästi selga ajada, praktikantidele demoti minu peal, kuda käib keisrilõikeks ettevalmistamine ja veidi enne 9t veeretati mind raamiga opituppa. See juba paksult rahvast täis. Igast andurid pandi külge ja sätiti võimatult  ebamugavasse asendisse, et saaks tuimestavat seljasüsti teha. Kaks tegelast taidlesid endiselt pahaaimamatult, jõid hommikukohvi ja arutasid millist kodulahenduse paketti omale valida. Kaksik nr 2 tahtis, et oleks välkkiire internet (temal pole aega oodata ja liivakella vahtida, kui tuleb tahtmine surfata), kaksik nr ühte jälle huvitas, et tingimata oleks palju dokukanaleid telekas, tema selline teadlasetüüpi mõtleja ju. Varsti ma nende arutelu enam ei tundnud ja üldse oli juba üsna ükskõik kõigest.